b'\n_START_ARTICLE_\nPrins Hendrik der Nederlanden (1866)\n_START_SECTION_\nKonstruktionen\n_START_PARAGRAPH_\nArbejdet p\xc3\xa5 skibet blev p\xc3\xa5begyndt i 1865, og det l\xc3\xa5 konstruktionsm\xc3\xa6ssigt meget t\xc3\xa6t p\xc3\xa5 den britiske Scorpion-klasse, der var var blevet p\xc3\xa5begyndt p\xc3\xa5 samme v\xc3\xa6rft tre \xc3\xa5r tidligere. Det indebar to kraftige kanont\xc3\xa5rne, hver med to 22,9 cm kanoner. Selv om slaget ved Lissa endnu l\xc3\xa5 et \xc3\xa5r fremme i tiden, var skrogformen tilpasset til v\xc3\xa6dring, noget der fik endnu st\xc3\xb8rre betydning efter den \xc3\xb8strigske fl\xc3\xa5des succes med at v\xc3\xa6dre de italienske skibe i 1866.\n_START_SECTION_\nTjeneste\n_START_PARAGRAPH_\nPrins Hendrik der Nederlanden gjorde f\xc3\xb8rst tjeneste i hjemlige farvande, men blev s\xc3\xa5 i marts 1876 sendt til Hollandsk Ostindien for at vise flaget. Skibet deltog blandt andet i nedk\xc3\xa6mpningen af et mytteri ved Atjeh i 1889, og det l\xc3\xa5 derefter som stationsskib ved Atjeh i perioden 1890-1893. I 1894 var det et af de tre krigsskibe, der sikrede den hollandske erobring af \xc3\xb8en Lombok. Fra 1899 var skibet ikke l\xc3\xa6ngere i aktiv tjeneste, men blev benyttet som flydende depot. De sidste efterretninger om Prins Hendrik er fra 1931, og kort derefter menes det at v\xc3\xa6re blevet ophugget.'